**R E L A C I O N**

**PËR**

**PROJEKT LIGJIN**

**“PËR KONTABILITETIN DHE PASQYRAT FINANCIARE”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i projekt aktit është përmirësimi i cilësisë së zbatueshmërisë së standardeve për kontabilitetin dhe raportimin financiar si dhe përafrimi i tyre me Direktivën nr. 2013/34/BE të Parlamentit Evropian dhe Këshillit të 26 qershor 2013 “Lidhur me pasqyrat financiare vjetore, pasqyrat financiare të konsoliduara dhe raportet që kanë të bëjnë me lloje të caktuara të ndërmarrjeve, qe ndryshon Direktivën 2006/43/KE të Parlamentit Evropian dhe Këshillit dhe shfuqizon Direktivat e Këshillit 78/660/KEE dhe 83/349/KEE”.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projekt akt është në përputhje me PKIE dhe rekomandimet e Komisionit Europian.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Me projekt aktin e propozuar kërkohet të rregullohet klasifikimi i njësive dhe grupeve ekonomike, parimet dhe standardet që duhet të përmbushin njësitë ekonomike për përgatitjen e pasqyrave financiare dhe mbajtjen e kontabilitetit, përditësimi i terminologjisë, dhe më konkretisht:

* Klasifikimi i njësive ekonomike dhe grupeve ekonomike për qëllime të raportimit financiar, konform Direktivës nr. 2013/34/BE të Parlamentit Evropian;
* Përcaktimi i standardeve që duhet të përmbushin njësitë dhe grupet ekonomike, në përputhje me kategorinë të cilës i përkasin;
* Përcaktimi i pasqyrave financiare që duhet të përgatisin njësitë apo grupert ekonomike, në varësi të kategorisë së cilës i përkasin;
* Rregullohet përgjegjësia për hartimin dhe nënshkrimin e pasqyrave financiare (ky rregullim i munguar ka krijuar problematika të ndryshme sidomos në rastet kur përdorues të pasqyrave financiare janë përfaqësuesit tatimorë, duke krijuar kështu premisën për krijimin e një tregu informal brenda profesionit);
* Ka rregulluar raportimin financiar (standardet kontabël të detyrueshme për zbatim) të rregullatorëve në sektorin bankar, jo bankar dhe financiar;
* Ka lehtësuar barrën e raportimit financiar për personat fizikë, për mikro njësitë të cilave u kërkohet të paraqesin vetëm pasqyra të thjeshtuara si dhe njësitë ekonomike të vogla, duke u kërkuar të hartojnë vetëm dy pasqyra financiare;
* Ka lehtësuar një barrierë ekzistuese për njësitë ekonomike që operojnë në monedha të huaja duke lejuar tashmë kontabilitetin e tyre në monedhën funksionale gjatë ushtrimit kontabël pa ndryshuar kërkesën që pasqyrat financiare të paraqiten në monedhën vendase;
* Ka shtuar transparencën duke kërkuar disa shënime shpjeguese shtesë lidhur me numrin e të punësuarve, kategorizimin e të ardhurave dhe pagesat e bëra për auditimin e pasqyrave financiare;
* Ka përcaktuar përmbajtjen dhe detyrimin për hartimin e raportit të ecurisë së veprimtarisë, raportit jo finaciar, raportit të drejtimit të brendshëm, të cilat japin një pamje të plotë të zhvillimit dhe politikave të ndërmarrjes, si dhe raportit të pagesave që u bëhen autoriteteve shtetërore;
* Ka përmirësuar kërkesat për zgjedhjen e Anëtarëve të Këshillit Kombëtar duke zgjeruar mundësinë e përfaqësimit të më shumë sektorëve në Këshill por dhe duke kufizuar mandatin e Anëtarit me qëllim mundësinë e përfaqësimit dhe kontribuimit në Këshill të më shumë personaliteteve nga fusha dhe sektorë të ndryshëm;

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

* Kërkesa për kategorizimin e njësive apo grupeve ekonomike, për përmbushjen e standardeve kombëtarë apo ndërkombëtarë të kontabilitetit në varësi të kategorisë përkatëse, të hartimit të raporteve finaciarë dhe jo financiarë që japin një pamje të plotë të zhvillimit dhe politikave të ndërmarrjes, si dhe pagesave që u bëhen autoriteteve shtetërore nga ana e industrisë nxjerrëse, janë në përputhje dhe konform kërkesave të Direktivës nr. 2013/34/BE të Parlamentit Evropian por janë gjithashtu në përputhje dhe në ndihmë të kërkesave që burojnë edhe nga akte të tjera ligjore apo nënligjore.
* Kërkesa për dhënie informacioni lidhur me numrin e të punësuarve në njësinë ekonomike është në përputhje dhe në ndihmë të kërkesave që burojnë edhe nga akte të tjera ligjore apo nënligjore si p.sh ligji për shoqëritë tregtare, ligji për ndërmarrjet e vogla dhe të mesme, kërkesa të INSTAT, kërkesa të organeve tatimore apo ligjeve të tjera nga ku burojnë detyrimet për pagimin dhe mbledhjen e kontributeve të sigurimeve shoqërore, shëndetësore dhe TAP
* Rregullimi i bërë për periudhën e raportimit në rast të fillimit apo ndërprerjes së veprimtarisë në një periudhë jo më të gjatë se tre muaj para ose pas përfundimit të ushtrimit kontabël, është në përputhje me procedurat e përcaktuara për falimentimin;
* Kërkesat për publikimin e pasqyrave financiare është në përputhje me kërkesat e përcaktuara nga ligji për QKR;
* Rregullimi i bërë për sanksionet në rast të shkeljeve lidhur me zbatimin e ligjit për kontabilitetin parashikojnë edhe masat administrative pjesë e ligjit për procedurat tatimore;
* Rregullimi i bërë për të sanksionuar me ligj të drejtën e KKK për të monitoruar zbatueshmërinë e standardeve të kontabilitetit forcon kërkesën e formuluar në VKM 742, 07.11.2007, pika 3 “Për kriteret e përzgjedhjes së njësive ekonomike që duhet të zbatojnë SNK-të”

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)**

Disa përkufizime, kategorizime, apo detyrime të përfshira në këtë projekt akt burojnë nga kërkesat e Direktivës 34/2013/EU; Këto ndryshime rrisin shkallën e përfarimit me këtë Direktivë;

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Institucionet që ngarkohen për zbatimin e aktit janë Ministria e Financave, Drejtoria e Përgjithshme e Tatimeve, Këshilli Kombëtar i Kontabilitetit, të gjitha njësitë ekonomike përjashtuar njësitë e qeverisjes së përgjithshme dhe agjencive që përfitojnë nga buxheti i shtetit.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projekt akt është kontribut i Bankës Botërore, Ministrisë së Finacave dhe Këshillit Kombëtar të Kontabilitetit.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE.**

Projekt akti i propozuar nuk sjell efekte financiare shtesë për buxhetin e shtetit.

**ARBEN AHMETAJ**

**\_\_\_\_\_\_\_\_\_\_\_\_\_\_\_**

**MINISTËR**